**Referat fra foreldremøte onsdag 20.09.2023**

**Presentasjon av ansatte på avdelingen.**

* Svein Ove – pedagogisk leder
* Heidi – assistent
* Anne Silje- barne- og ungdomsarbeider
* Hege – Vi er så heldige som har hatt Hege i ca 2 år som en god ressurs på avdelingen. Fremover vil hun være litt mindre på Grønn, da alle avdelingene skal få dra nytte av henne som ekstra ressurs.

**Dagsrytme:**

* Barnehagen åpner 07.15. Frilek frem til frokost.
* Frokost 08.00 - 08.30. Ved levering under frokost ønsker vi at barna blir fulgt inn til bordet. Vi ønsker at alle skal sitte fra 08.00 - 08.15.
* Fri lek frem til ca kl 09.00
* Deler inn i grupper/tur
* Lunsj kl 11.00
* Utelek
* Frukt ca kl 14
* Utelek/innelek
* Hjem.

Vi ønsker at alle barn skal være levert i barnehagen til 09.30😊 Ved sykdom eller levering etter 09.30, ønsker vi at dere gir informasjon til avdelingen/personalet. Det kan sendes melding eller gis muntlig beskjed. Dette er grunnet oppstart av aktiviteter, spontane turer eller avspasering. Det er ikke alltid like lett å ta imot barn på en annen avdeling (bemanningsnormen) (6 barn pr voksen, over 3 år)

Det å lage avtaler med barn om at hvis de føler seg litt dårlig “er bare å gi beskjed til de voksne” kan være svært vanskelig for oss på avdelingen. Hvis dere er usikre på om barnet er sykt, ønsker vi at dere tar kontakt med oss voksne på avdelingen og tar dette på to-manns hånd.

Parkering av sykler, vogner osv ønsker vi at dere parkerer utenfor barnehagen. Dette er på grunn av at det er en risiko for skade og ødeleggelse, når barna blir ivrige etter å prøve nye elementer som frister.

**Allergi på avdelingen:**

Vi har nå fått påvist nøtteallergi på avdelingen, som vil si at det er svært viktig at det ikke tas med eller serveres nøtter eller sesamfrø i matpakke til frokost (dette gjelder alle nøtter frem til utredningen er gjennomført).

**Vaktplan for ansatte:**

Vi har en TV, en MV og en SV.

Det vil si at det er en voksne frem til kl 08.00 og en voksen etter kl 15.30.

* Informasjon gis hvor barnegruppen oppholder seg (inne/ute)
* Det kan også være vanskelig for å hjelpe til og finne diverse utstyr.
* Minner også om at vi stenger/låser dørene kl 16.30, så barn skal være hentet og alle ut dørene til da.

**Ukeplan:**

Vi har en ukeplan som vi arbeider ut fra. I ukeplanen har vi fast turdag (tirsdag) og følger månedens tema gjennom aktiviteter og samlinger. Vi deler også barnegruppen i to/tre, hvor en gruppe har aktivitet ute og en inne på formiddagen. Vi benytter oss også av Gul avdeling (onsdager) og fellesrommet på fredager (som også skal ha en rød tråd til månedens tema).

Vi ser at dette er med å skape en roligere og finere lek med mindre støy og konflikter. Dette er en mulighet for barna til å være lengre og mer kvalitet i samme lek (uten forstyrrelser), mer voksen tetthet og medbestemmelse i lek og aktiviteter.

Ukeplanen er selvfølgelig satt opp med forbehold i forhold til sykdom, møter, spontane turer, ekstrem vær osv.

**Tema for året:**

* En god start

august/september/

* Vennskap og naturen

Oktober/november

* Fellesskap og deltakelse

Januar/februar

* Bevegelse – Forandringer og liv

mars/april/mai

**Normalt skal ukeplanen være:**

* Mandag: Møtedag (avdelingsmøter og pedmøter)
* Tirsdag: Turdag
* Onsdag: Kreativitet (inndeling i to grupper, låner Gul avdeling).
* Torsdag: Gruppedag (skoleklubb, blomster-gruppen og troll-gruppen).
* Fredag: Varm lunsj/språkdag. Inndeling i tre grupper (fellesrommet, ute og avdeling)
* 3-åringene (Troll gruppen)

Kunst, kultur og kreativitet. Vi har musikksamlinger, forteller eventyr og holder på med formingsaktiviteter. Gjennom musikk og eventyr bruker vi språk, bygger relasjoner og skaper et felleskap. Formingsaktiviteter er tilpasset barnas alder, der prosessen og barnas deltakelse er det viktigste.

* 4- åringene (Blomster gruppen)

Mest fokus på fysisk aktivitet. Bruker fellesrommet, lek ute i barnehagen og turer i nærmiljøet. Fjennom fysisk lek og aktiviteter kan barna fremme motoriske ferdigheter, mestring, glede og tilhørighet i fellesskapet.

* 5-åringene (Skoleklubb)

Lekbasert læring. I skoleklubben deler vi inn i stasjoner, hvor gruppene skal gå gjennom hver stasjon (med friminutt mellom hver stasjon). Skoleklubben skal være en plass hvor barna skal få erfaringer og kjennskap med ulikt skoleforberedende arbeid, gjennom lekbasert læring.

* Vi har fokus på: Sosial kompetanse
* Språk
* Selvregulering
* Matematikk (antall, rom og form)

**Avdelingen:**

Avdelingen består av 17 barn hvor det er 3 skolestartere, 8 fire åringer og 6 tre åringer. Vi har to barn som er nye i barnehagen.

Barnegruppen er en god gruppe som kan støtte, hjelpe og dele med hverandre. Det ser ut som alle har funnet sin plass og har opparbeidet seg trygge relasjoner til barnegruppen og voksne.

Vi er nå i en fase hvor vi observerer, lytter og spør om barnegruppens interesse. Dette er for å spille på barnegruppens medvirkning, om hva avdelingens lekesoner skal inneholde. Vi er nå i en fase hvor vi har begynt å dekorere en egen dyre/dinosaurkrok og lager et bil-rom sammen med duplo. Selv om dette ikke er kommet helt i gang ser vi at leken blir fort revet med i temaene. Inndeling i små soner med tydelig tema er med å gi mer kvalitet, et stillas for lekens oppbygging og ofte lengere tid i samme lek uten forstyrrelser.

**Heidi holdt seg jo ikke helt til manus, men fortalte litt om lekens verdi…**

**Lekens verdi:**

Leker barn for å lære? Nei, det er fordi det er gøy. Leken gir følelse av glede, velvære og livslyst i hverdagen. Gjennom leken får barn erfaringer som legger grunnlag for læring og utvikling. Med andre ord kan vi si at leken er med å former oss til den vi er.

## **Erfaringer gjennom lek**

I lek deltar barnet med hele seg. De bruker både hode og kropp, sanser og følelser. Lek er en prosess der barna er til stede, nysgjerrige og undrende på omgivelsene. De er aktive, og de anstrenger seg for å få til det de ønsker. De undersøker og prøver ut forskjellige løsninger, og de får nye erfaringer som gir ny forståelse og ny kunnskap.

### **Sosiale og språklige erfaringer, gjennom lek**

Å leke med andre bidrar til at barna får erfaringer med hvordan de skal være sammen med andre, og hvordan de skal kommunisere. De får erfaringer med å vise omtanke og sette grenser for seg selv. De lærer seg hva som fungerer, og hva som ikke er hensiktsmessig.

Det å leke sammen med andre er å samhandle og samarbeide. Lek innebærer forhandlinger. Hva skal vi gjøre, og hvordan skal vi gjøre det? Gjennom å leke får barna erfaringer med å tilpasse seg til andre, men også erfaring med å hevde seg selv i dette samspillet slik at egne ønsker og måter å gjøre det på kommer fram. De får erfaring med når det er viktig å hevde seg selv, og når det er lurt å trekke seg tilbake og la andre lede eller bestemme. For å klare dette må de kunne ta andres perspektiv og vise omtanke, forståelse og ta hensyn til andres behov og ønsker. Slik får barna gjennom leken erfaring med å se andres perspektiv og vise empati, samtidig som de får en forståelse av den sosiale verden.

Språk utvikles gjennom bruk. I lek bruker barnet språket til å planlegge leken. Gjennom språket uttrykker de sine idéer, ønsker og meninger om hva de skal leke, og hvordan de skal leke. Underveis bruker de språket for å lage fortellinger slik at leken drives videre. De skaper dialog og bruker språket til å løse problemer som oppstår.

Når de bruker språket til å sette ord på ting i leken, utvikler de ordforrådet og begrepsforståelsen. Gjennom leken får barna altså mange og varierte erfaringer med å bruke språket, noe som bidrar til stadig utvikling av språket.

**Praktisk informasjon:**

* **Merking av tøy.**

Husk å merke småting som sokker, votter og slikt. Vi vil gjerne at dere «oppdaterer» til barnets navn i arveklær. Bruk helst fornavn.

* **Ekstra skiftetøy**

Det er deres ansvar å holde kassene oppdatert med nok og riktig skiftetøy. Vi ønsker at det hvertfall er ett fullt sett med ekstra tøy. I tillegg til varmere genser og bukse, lue, hansker og slikt nå som det blir kjøligere.

* **Bursdager**

Passer på å inkludere. Skal invitasjoner deles ut i barnehagen er det alle på avdelingen, hele alderstrinnet, eller gutter/jenter. Siden vi bare har 3 i skoleklubben, samarbeides det her med skoleklubben på Gul avdeling.

Enighet blant foreldre tilstede på foreldremøte om å fortsette med gaveordning.

Foreldre til bursdagsbarnet ordner en gave til verdi av ca 250kr. Bursdagsgjestene tar kun med kort/tegning til bursdagsbarnet.

* **Huset mitt**

Vi mangler fortsatt noen hus. Trenges det hjelp til printing av bilder er det bare å ta kontakt med en av oss på avdelingen.

* **FAU**

Tonje – mor til Mille Sofie

Line- mor til Jakob

* **Spørsmål foreldre fikk utdelt, som vi gjerne tar imot svar på muntlig eller skriftlig.**
* Hvilken informasjon ønsker dere å få? Er det noe dere savner?
* Er det noe dere ønsker at vi skal jobbe mer med? Hva liker barnet å leke med hjemme?
* Hva er barns medvirkning? Hva kan vi gjøre for å bli flinkere?

*“Retten til å medvirke innebærer at barn skal få tilstrekkelig og tilpasset informasjon og fritt skal kunne gi uttrykk for sine synspunkter. Barn skal bli lyttet til, og barnets synspunkter skal tillegges vekt i samsvar med barnets alder og modenhet”*

**Takk for oppmøte!**

**Hilsen Heidi, Anne Silje og Svein Ove**